  Майя Бывальцева Пу архитектурая «Русское деревянное. Взгляд из XXI века» адӟытон усьтозы Удмуртиысь Лудорвай музей-заповедникын16-тӥ куартолэзе 14 часын. Возьматон музейлэн 30 ар тырмонэзлы сӥземын но Архитектурая Щусев нимо кун музеен ӵош радъямын, ивортэ этнографияя заповедниклэн пресс-службаез. «Со сётоз луонлык чакланы, кызьы Россилэн историяз пу архитектура воштӥськиз, кызьы лыктӥз сое утьыны, возьыны но выльдыны кулэлык сярысь валан. Адӟытонэ поттэмын луоз архитектурая графика, чертёжъёс, макетъёс, архитектурая музейлэн фондысьтыз чеберылко киужъёсъя арбериос», — верамын пресс-службалэн ивортоназ. Музее лыктӥсьёс озьы ик адӟыны быгатозы Сергей Малютинлэн эскизъёсызъя 20-тӥ даур кутсконын лэсьтэм тыпылэсь «неорусской» амалъя чильпам ӝокез но пуконэз, 19-тӥ даур пумысь крестьянъёслэн коркаосысьтызы чильпам люкетъёсты, 15-тӥ-18-тӥ дауръёсысь часовняослэсь, черкъёслэсь, вукоослэсь макетъёссэс, Михаил Преображенскийлэсь, Михаил Кузьминлэсь, Михаил Минкуслэсь но мукетъёсызлэсь акварельёссэс. Адӟытон ужалоз 30-тӥ пӧсьтолэзёзь. Тегъёс: Лулчеберет Туризм Музей Удмуртия Лудорвай адӟытон  